Ma pole kunagi kohanud ühtegi tõeliselt Valgustatut selle klassikalises mõistes. Küll aga on mul olnud õnne kohata nii mõndagi sügava sisemise tasakaalu ja rahu leidnud inimest. Seetõttu ma ei teagi, kas on olemas mingisugust universaalset valgustatust, mis sobiks kõigile inimestele maailmas, mis teeks kõik inimesed õnnelikuks ja  rahulikuks ja tasakaalustatuks. Minu jaoks on valgustuseni jõudmine eelkõige ikkagi väga unikaalne protsess. Sellest lähtuvalt võibki küll tulemust - valgustatust - pidada teataval määral universaalseks seisundiks, küll aga on absoluutselt võimatu õpetada Valgustatul kedagi teist, kuidas saavutada valgustatust, sest iga inimene on unikaalne (vähemalt minu jaoks a priori). Muidugi annavad suured elukogemused ning laialdased teadmised võimaluse teha üldistusi, mis võiksid puudutada suuremaid inimmasse. Samas - kui mulle keegi ütleks, et seda ja seda tehes saavutad sinagi valgustatud seisundi, suhtuksin ma sellisese õpetusse üsna skeptiliselt.